Tũngaa Mũvea Nũndũ wa Ũlau wa Yeova
YEOVA nĩ Ngai mũlau. (Yak. 1:17) Wũmbi wake kuma kũya ĩũlũ ndatanĩ nginya kũũ nthĩ isesinĩ nũmũtaĩaa nũndũ wa ũlau wake.—Sav. 65:12, 13; 147:7, 8; 148:3, 4.
Mũandĩki ũmwe wa Savuli nĩwendeeiw’e mũno nĩ ũlau wa Mũmbi wake nginya atila wathi akathĩĩe mawĩa make. Kwasoma Savuli ya 104 wone kana o naku ndwĩĩw’a take. Mũandĩki ũsu aisye: “Ngamwinĩa Yeova o yĩla nĩ thayũ: ngaina ngĩkatha Ngai wakwa o yĩla nĩĩkalaa.” (Sav. 104:33) We wĩ na wendi ta ũsu?
YEOVA NĨWE NGELEKANY’O ĨLA NZEO VYŨ YA ŨLAU
Yeova endaa twĩthĩwe twĩ alau take. O na nũtũtavĩtye nĩkĩ nũseo twĩthĩwe twĩ alau. Kwoona ũndũ wamũveveee mũtũmwa Vaulo: “Meaĩe ala me na ũthwii wa nthĩ ĩno, maikekathĩĩe, o na maikekwatye ũthwii ũla wanangĩkaa, ĩndĩ mekwatye Ngai, ũla ũtũnengae syĩndũ syonthe na wingĩ, tũtanaw’e nĩsyo; kana mekae nesa, kana methĩwe athwii ma kwĩkaa nesa, methĩwe meyũmbanĩtye kumya syĩndũ syoo, methĩwe me na mũamba wa ngoo na ala angĩ; meyiĩe ene mwambĩlĩlyo mũseo wa ĩvinda yĩla yũkĩte, nĩ kana makwate ũla thayũ wa tene na tene, naw’o nĩ thayũ wa w’o.”—1 Tim. 6:17-19.
Ĩla Vaulo waveveewe aandĩkĩa Akolintho valũa wa kelĩ, nĩwoonanisye nesa woni ũla mũndũ waĩle kwĩthĩwa naw’o ĩũlũ wa kũnengane. Aandĩkie ũũ: “Kĩla mũndũ nĩeke o tondũ utw’ĩte ngoonĩ yake: ti kwa kulea kwenda, kana kwa kũingĩĩw’a: nũndũ Ngai endete mũndũ ũnenganae na ũtanu.” (2 Ako. 9:7) Amina kũandĩka ũu nĩwawetie ala matethekaa nũndũ wa ũlau. Mbee, nĩ ala manengwa nũndũ methĩawa meanĩw’a mavata moo. Kelĩ, nĩ ala manengane nũndũ nĩmakwataa moathimo maingĩ mũno ma kĩ-veva.—2 Ako. 9:11-14.
Vaulo aminĩĩie kũandĩka kĩlungu kya nyanya na kya kenda kya valũa ũsu wa kelĩ kwa kũweta ũndũ ũla mũnene vyũ wonanasya kana Ngai nĩ mũlau. Aisye: “Ngai natũngĩwe mũvea kwondũ wa mũthĩnzĩo wake ũtaweteka.” (2 Ako. 9:15) Mũthĩnzĩo ũsu wa Yeova nĩ ta ũtalo w’onthe wa ũseo ũla we mwene wĩkĩte andũ make kwĩsĩla vala ve Yesũ Klĩsto. Nĩ mũnene mũno ũkethĩa vai mũndũ ũelesya nesa vyũ na ndeto ũseo waw’o.
Tũtonya ata kũtũnga mũvea kwondũ wa maũndũ onthe ala Yeova na Mwana wake matũnengete vamwe na ala matwathĩte? Nzĩa ĩmwe nĩ kwa kwĩyumya ũndũ tũtonya tũtũmĩe ĩvinda yitũ, vinya witũ, na syĩndũ ila twĩ nasyo ũthaithinĩ wa Yeova.—1 Mav. 22:14; 29:3-5; Luka 21:1-4.